**DĖL PANEVĖŽIO REGIONO PLĖTROS TARYBOS STEIGIMO**

2020 m. spalio 30 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 6 straipsnio 3 ir 4 punktais, 16 straipsnio 2 dalies 22 ir 26 punktais, 20 straipsnio 2 dalies 3 punktu bei Lietuvos Respublikos regioninės plėtros įstatymo 17, 18 straipsniais, Rokiškio rajono savivaldybės taryba

n u s p r e n d ž i a:

1. Steigti Panevėžio regiono plėtros tarybą kartu su Panevėžio miesto savivaldybe, Panevėžio rajono savivaldybe, Pasvalio rajono savivaldybe, Biržų rajono savivaldybe, Kupiškio rajono savivaldybe.

2. Pritarti Panevėžio regiono plėtros tarybos steigimo sutarties projektui (pridedama).

3. Pritarti Panevėžio regiono plėtros tarybos nuostatų projektui (pridedama).

4. Įgalioti Rokiškio rajono savivaldybės merą Ramūną Godeliauską pasirašyti Panevėžio regiono plėtros tarybos steigimo sutartį.

5. Įgalioti Rokiškio rajono savivaldybės merą Ramūną Godeliauską dalyvauti Panevėžio regiono plėtros tarybos steigiamajame susirinkime, balsuoti už Panevėžio regiono plėtros tarybos nuostatų, Panevėžio regiono plėtros tarybos kolegijos darbo reglamento ir Panevėžio regiono plėtros tarybos kolegijos personalinės sudėties patvirtinimą ir pasirašyti Panevėžio regiono plėtros tarybos nuostatus.

6. Deleguoti į Panevėžio regiono plėtros tarybos kolegiją Rokiškio rajono savivaldybės tarybos narį Tadą Barauską.

7. Nustatyti, kad Panevėžio regiono plėtros tarybai, kaip Rokiškio rajono savivaldybės stojamasis įnašas, perduodamas Rokiškio rajono savivaldybei nuosavybės teise priklausantis finansinis turtas iš Rokiškio rajono savivaldybės biudžeto, – 2000,00 Eur (du tūkstančiai eurų).

Šis sprendimas per vieną mėnesį gali būti apskundžiamas Lietuvos administracinių ginčų komisijos Panevėžio apygardos skyriui (Respublikos g. 62, 35158 Panevėžys) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka, Regionų apygardos administracinio teismo Panevėžio rūmams (Respublikos g. 62, 35158 Panevėžys) Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Jurgita Blaževičiūtė

Rokiškio rajono savivaldybės tarybai

**SPRENDIMO PROPJEKTO „DĖL PANEVĖŽIO REGIONO PLĖTROS TARYBOS STEIGIMO” AIŠKINAMASIS RAŠTAS**

2020-10-15

Rokiškis

**Parengto sprendimo projekto tikslai ir uždaviniai.**

Šio sprendimo tikslas – įgyvendinant LR regioninės plėtros įstatymo nuostatas parengti juridinį pagrindą Panevėžio regiono plėtros tarybos (toliau- PRPT) steigimui bei pritarti kartu su kitomis regiono savivaldybėmis PRPT steigimui, jos steigimo sutarties projektui, nuostatams, įgalioti Rokiškio rajono savivaldybės merą dalyvauti PRPT steigiamajame susirinkime, pasirašyti PRPT steigimo sutartį ir nuostatus, skirti stojamajam įnašui iš Rokiškio r. savivaldybės biudžeto 2000 Eur ir deleguoti į PRPT kolegiją tarybos narį.

**Šiuo metu esantis teisinis reglamentavimas.**

2020 m. rugsėjo 1 d. įsigaliojęs 2020 m. birželio 11 d. Lietuvos Respublikos Seimo pakeistas Lietuvos Respublikos regioninės plėtros įstatymas (Nr. XIII-3041); Lietuvos Respublikos vidaus reikalų ministro 2020 m. rugpjūčio 28 d. įsakymas Nr. 1V-867 (patvirtinta regiono plėtros tarybos pavyzdinė steigimo sutarties forma ir pavyzdiniai nuostatai); Lietuvos Respublikos vietos savivaldos įstatymas.

**Sprendimo projekto esmė.**

2020 m. rugsėjo 1 d. įsigaliojo 2020 m. birželio 11 d. Lietuvos Respublikos Seimo pakeistas Lietuvos Respublikos regioninės plėtros įstatymas (Nr. XIII-3041), kuriame įtvirtintos naujos nacionalinę regioninę politiką formuojančių ir įgyvendinančių subjektų ir jų įgaliojimų nuostatos. Pagal minėto įstatymo naujas nuostatas - Regiono plėtros tarybayrakonkrečios apskrities savivaldybių įsteigtas juridinis asmuo, planuojantis ir koordinuojantis nacionalinės regioninės politikos įgyvendinimą toje apskrityje, skatinantis apskrities socialinę ir ekonominę plėtrą bei apskrities savivaldybių bendradarbiavimą, atstovaujantis regionui. Regiono plėtros tarybos veiklos tikslai: 1) planuoti ir koordinuoti nacionalinės regioninės politikos įgyvendinimą konkrečiame regione ir bendrai su kitomis regionų plėtros tarybomis, savivaldybių institucijomis ir įstaigomis įgyvendinamas regioninės plėtros skatinimo priemones; 2) skatinti socialinę, ekonominę regiono plėtrą, darnų urbanizuotų teritorijų vystymą, socialinių ir ekonominių skirtumų tarp regiono ir kitų regionų bei šių skirtumų tarp regiono savivaldybių mažinimą; 3) skatinti savivaldybių bendradarbiavimą, siekiant padidinti funkcinių zonų vystymo ir viešųjų paslaugų teikimo organizavimo efektyvumą. Regionų plėtros planų tikslų ir uždavinių įgyvendinimo priemonės ir projektai finansuojami iš valstybės biudžeto (įskaitant Europos Sąjungos ir kitos tarptautinės finansinės paramos lėšas) ir savivaldybių biudžetų lėšų ir gali būti finansuojami iš kitų šaltinių.

Regiono plėtros tarybą gali kartu steigti ne mažiau kaip 3/4 savivaldybių, kurių teritorijos pagal Lietuvos Respublikos teritorijos administracinių vienetų ir jų ribų įstatymą priklauso vienos apskrities teritorijai. Siekiant planuoti ir koordinuoti nacionalinės regioninės politikos įgyvendinimą konkrečiame regione ir bendrai su kitomis regionų plėtros tarybomis, savivaldybių institucijomis ir įstaigomis įgyvendinamas regioninės plėtros skatinimo priemones, skatinti socialinę, ekonominę regiono plėtrą, darnų urbanizuotų teritorijų vystymą, socialinių ir ekonominių skirtumų tarp regiono ir kitų regionų bei šių skirtumų tarp regiono savivaldybių mažinimą regiono savivaldybės steigia Panevėžio regiono plėtros tarybą.

Remiantis LR vietos savivaldos įstatymo 6 str. 4 p. numatyta, kad viena iš savarankiškųjų savivaldybės funkcijų yra biudžetinių įstaigų steigimas ir išlaikymas, viešųjų įstaigų, savivaldybės įmonių ir kitų savivaldybės juridinių asmenų, regionų plėtros tarybų steigimas. PRPT steigimui reikalingas rajono savivaldybės tarybos sprendimas, pritariantis PRPT steigimui, steigimo sutarties ir nuostatų projektams (pridedamas) ir įgaliojantis rajono savivaldybės merą dalyvauti PRPT steigime, pasirašyti steigimo sutartį, nuostatus, priimti kitus sprendimus, susijusius su PRPT steigimu bei skirti iš savivaldybės biudžeto 2000 Eur stojamąjį įnašą (įnašo dydis buvo aptartas regiono savivaldybių merų susitikime 2020-10-14 ir visoms PRPT steigime dalyvaujančioms savivaldybėms vienodas) ir deleguoti į PRPT valdymo organą kolegiją vieną savivaldybės tarybos narį (PRPT kolegijos narių skaičius buvo aptartas regiono savivaldybių merų susitikime 2020-10-14 ir nuspręsta pasirinkti minimalų VRM nustatytą regiono plėtros tarybos kolegijos narių skaičių 13, deleguojant Kupiškio, Rokiškio, Pasvalio, Biržų ir Panevėžio rajonų taryboms į kolegiją po vieną narį, o Panevėžio miesto tarybai – 2 narius).

**Galimos pasekmės, priėmus siūlomą tarybos sprendimo projektą:**

**teigiamos** – bus įgyvendintos LR regioninės plėtros įstatymo nuostatos bei įsteigtas juridinis asmuo – Panevėžio regiono plėtros taryba, atstovaujanti regionui, planuojanti ir koordinuojanti nacionalinės regioninės politikos įgyvendinimą regione, skatinanti regiono socialinę ir ekonominę plėtrą bei savivaldybių bendradarbiavimą;

**neigiamos** – nenumatomos.

**Kokia sprendimo nauda Rokiškio rajono gyventojams.** Rokiškio r. savivaldybė, tapusi Panevėžio regiono plėtros tarybos nare, turės galimybę gauti ES lėšų, skiriamų regioninei plėtrai per regionų plėtros planus, projektams įgyvendinti.

**Finansavimo šaltiniai ir lėšų poreikis**: lėšos steigimo įnašui (2000 Eur) numatytos savivaldybės biudžete 2020 m.

**Suderinamumas su Lietuvos Respublikos galiojančiais teisės norminiais aktais** Projektas neprieštarauja galiojantiems teisės aktams.

**Antikorupcinis vertinimas** –teisės akte nenumatoma reguliuoti visuomeninių santykių, susijusių su LR korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Strateginio planavimo, investicijų ir viešųjų pirkimų

skyriaus vedėja Jurgita Blaževičiūtė